Islam Suomessa

**Islam** on yksi **Suomen** vähemmistöuskonnoista. Pieni muslimiväestö siirtyi Suomeen jo 1800-luvun lopulla, sillä vuosina 1870–1920 Suomeen muutti Venäjältä noin tuhat tataaria. Uusi muuttoaalto alkoi 1990-luvulla, kun Suomeen tuli somaleja aluksi Neuvostoliitosta. Sen jälkeen muslimien maahanmuutto on jatkunut useista maista, kuten Afganistanista, Albaniasta, Algeriasta, Bangladeshista, Bosniasta, Egyptistä, Eritreasta, Gambiasta, Indonesiasta, Irakista, Kosovosta, Libanonista, Marokosta, Nigeriasta, Pakistanista, Persiasta, Somaliasta, Sudanista, Syyriasta, Tunisiasta, Turkista ja Uzbekistanista. Tarkkaa tietoa siitä, kuinka moni tulokas on ollut muslimi, ei ole, mutta monet lähtömaat ovat olleet sataprosenttisesti islamilaisia. Muslimien lukumäärä on silti yli satakertaistunut 30 vuodessa 1990-luvun alun vajaasta tuhannesta.

Suomessa toimii kymmeniä islamilaisia yhdyskuntia, joista monet pitävät yllä moskeijoita ja koraanikouluja. Muslimeja arvioitiin vuonna 2025 olevan noin 140&nbsp;000, mutta tarkkaa määrää ei tiedetä, koska sitä ei tilastoida. Heistä noin 26&nbsp;900 henkilöä oli vuonna 2024 rekisteröitynyt islamilaisiin yhdyskuntiin.

## Yleistä

1990-luvulta alkaen maahanmuutto Suomeen on lisääntynyt, ja tämä koskee myös muslimien maahanmuuttoa.  Kaikista vuosina 1990–2009 ulkomailla syntyneistä maahanmuuttajista noin 17&nbsp;prosenttia oli muslimeja. Vielä 1990-luvun alussa Suomessa asui noin tuhat muslimia. Muslimien määrän kasvaessa islam on saanut lisääntyvää huomiota julkisuudessa. 

1980-luvun alussa Suomessa toimi vain yksi, tataarien perustama islamilainen yhdyskunta. Tammikuussa 2026 rekisteröityjä islamilaisia yhdyskuntia oli Patentti- ja rekisterihallituksen Yhdistysnetti-palvelussa jo 193 (hakusanoilla islam* tai muslim*). Vuonna 2015 Suomessa arvioitiin olevan noin 80 moskeijaa. Moskeijayhteisöt ovat tavallisesti eriytyneet kielen ja uskonsuunnan mukaisesti, ja niissä saa kasvatusta oman alkuperämaan identiteettiin. 

Enemmistö muslimeista asuu Uudellamaalla. Muita merkittäviä keskuksia ovat Turku, Tampere ja Jyväskylä.

## Historia

### Venäjän tataarit

Suomen suuriruhtinaskunnan venäläisissä varuskunnissa palveli 1800-luvulla myös muslimeja, jotka joskus jäivät palveluksensa jälkeen maahan. Kansalaisuuden he saivat Suomen itsenäisyyden myötä vuonna 1920.

Tarkistamattoman tiedon mukaan ensimmäinen tataarikauppias saapui Suomeen vuonna 1868. Suomeen muutaman vuosikymmenen aikana tulleet noin tuhat tataaria ovat melkein kaikki kotoisin Moskovasta itään sijainneesta Aktukin kylästä (91 %) ja samasta Nižni Novgorodin piirikunnasta (98 %). Muutto alkoi kauppamatkoina ja johti kokonaisten sukujen siirtymiseen.

Hietaniemen hautausmaan islamilainen hautausmaa vihittiin käyttöön vuonna 1871. Myös Viipurissa oli islamilainen hautausmaa ja Terijoella moskeija. Tataareja asettui myös Kotkaan, Kuopioon ja Turkuun. Turun islamilainen hautausmaa otettiin käyttöön vuonna 1912.

Uskonnollista toimintaa Helsingin muslimit harjoittivat hyväntekeväisyysyhdistyksen muodossa vuodesta 1915. Suomessa astui voimaan uskonnonvapauslaki vuonna 1923 ja kaksi vuotta myöhemmin tataariyhteisö järjestäytyi nimellä Suomen muhamettilainen seurakunta. Nimi muutettiin Suomen Islam-seurakunnaksi vuonna 1963. Järjestöön ei ole hyväksytty myöhemmin jäseneksi muita kuin tataareja. Venäjän vallankumouksen myötä Suomeen saapui tataarisiirtolaisia, mutta muuttovirta tyrehtyi 1920-luvulla ja viimeiset tataarit tulivat rajan yli vuonna 1930. Sotien aikana heistä armeijassa palveli 76, joista 14 kaatui. Tampereen islamilainen seurakunta perustettiin vuonna 1943. Vuonna 2014 Suomen kahdessa tataariseurakunnassa oli kaikkiaan 587 jäsentä, ja lukumäärä on laskussa.

### Nykyajan siirtolaisuus

Suomeen saapui muita muslimeja kuin tataareja vasta 1960-luvulla. Maahanmuutto oli vähäistä aina 1980-luvulle saakka, mutta muslimeja saapui jonkin verran Pohjois-Afrikasta ja Lähi-idästä. Syinä olivat yleensä avioliitto, yliopisto-opiskelu, seikkailu tai työnhaku. Suomeen muuttaneet arabit perustivat vuonna 1986 Helsinkiin Suomen Islamilaisen Yhdyskunnan. 1980-luvun loppupuolella maahanmuutto kasvoi ja painopiste siirtyi humanitaariseen maahanmuuttoon. Neuvostoliiton romahduksen myötä maahanmuutto lisääntyi voimakkaasti 1990-luvun vaihteessa, jolloin Suomeen saapui Neuvostoliitosta etenkin islaminuskoisia somaleita. Tulijoissa oli lisäksi Irakin kurdeja sekä muslimeja Iranista ja Turkista. Vuodesta 1993 lähtien muslimipakolaisia saapui entisen Jugoslavian alueelta sekä myöhemmin Afganistanista. Arviolta kaksi kolmasosaa muslimeista saapui Suomeen tuolloin humanitaarisista syistä.

### Sunnit ja shiiat

Suomen somalit ovat valtaosin *[[shafi’i]]* -koulukuntaa seuraavia sunnimuslimeja. Heidän keskeisimmät yhdistyksensä ovat Suomen Islamilainen Yhdyskunta ja Helsinki Islam Keskus. 

Vuoden 2012 arvion mukaan šiialaisia oli Suomen muslimeista 10–15 prosenttia. Aiempina vuosina shiialaiset kävivät sunnimoskeijoissa, mutta 2000-luvulla he alkoivat järjestäytyä omiin moskeijoihinsa. Vuoden 2015 turvapaikanhakijoiden koostumus vaikutti siihen, että Suomessa shiioja arvellaan olevan noin 20–25 prosenttia kaikista muslimeista. Heidän lähtömaitaan ovat olleet Irakin lisäksi Afganistan, Iran ja Pakistan. Sunnien ja shiiojen välinen vastakkainasettelu kärjistyi Lähi-idässä Irakin sodan jälkeisessä tilanteessa. Vihamielisyydet ovat heijastuneet myös Suomeen, missä ryhmien välisistä toistuvista pahoinpitelyistä vain osa on tullut poliisin tietoon.

## Uskonnolliset yhdyskunnat

Suomessa toimii toista sataa itsenäistä islamilaista uskonnollista yhdyskuntaa. Pääkaupunkiseudulla ne ovat usein jakautuneet kielitaustan (somali, arabia, persia, urdu, turkki) ja kansallisuuden (somalit, arabit, persialaiset, turkkilaiset) mukaan. Laaja luettelo islamilaisista yhdyskunnista on uskonnot.fi-sivustolta. Joitakin yhdyskuntia ovat seuraavat:

* Suomen Islamilainen Yhdyskunta on vuonna 1987 rekisteröity sunnalainen yhteisö. Sillä on noin 3 100 jäsentä ja moskeija Helsingissä. Yhdyskunta ylläpitää koraanikoulua ja antaa arabian kielen opetusta. Yhdyskunnan alaisuudessa toimii islamilainen päiväkoti. Alkuaan arabien perustaman yhteisön toimintaan tuli sittemmin somaleja ja suomalaisia käännynnäisiä. Seura julkaisee *An-nur*-lehteä.
* Helsinki Islam Keskus on perustettu vuonna 1995 ja sillä on noin 2 700 jäsentä. Jäsenet ovat lähinnä somalialaisia, arabeja ja länsiafrikkalaisia.
* The Islamic Rahma Center in Finland on somalien vuonna 1998 perustama yhdyskunta, jolla oli  noin 2 000  jäsentä vuonna 2021.
* Resalat Islamilainen Yhdyskunta on vuonna 2001 perustettu šiialainen yhdyskunta. Sillä oli 999 rekisteröitynyttä jäsentä vuonna 2021. Yhdyskunnan ’Fatemeh Zahran islamilainen kulttuurikeskus’ -niminen toimitila sijaitsee Mellunmäessä. Yhteisö julkaisee suomenkielistä *Salam*-lehteä. Moskeija on saanut rahoitusta Iranista ja Irakista, ja yhdyskuntaa on syytetty Iranin islamistisen hallinnon tukemisesta eivätkä Iranin hallintoon kriittisesti suhtautuvat suomen-iranilaiset siksi ole tekemisissä moskeijan kanssa.
* Suomen Islamilainen Diyanet Yhdyskunta on turkkilaisten muslimien vuonna 2016 perustama yhdyskunta, jolla on noin 500 jäsentä. Yhdyskunnalla on moskeijarakennukset muun muassa Vantaalla ja Lahdessa. Se saa tukea Turkilta, jonka uskonnollisten asioiden virasto Diayanet on rahoittanut moskeijoiden rakentamista Euroopassa. Viraston toiminta on aatteellisesti lähellä Muslimiveljeskuntaa. Yhdistys on raportoinut Turkkiin presidentti Recep Tayyip Erdoğanin vastustajista.
* Suomen Islam-seurakunta on vanhin islamilainen yhteisö. Se on tataarien perustama ja perustettiin vuonna 1925. Sillä on alle 500 jäsentä, jotka kaikki ovat tataareja, sillä muita kansallisuuksia ei oteta jäseniksi. Yhteisöllä on moskeija Helsingissä ja Tampereella sekä oma palkattu imaami. Tataarien moskeija Järvenpäässä on Suomen ainoa alun perin moskeijaksi rakennettu moskeija.
* Suomen Islam-keskus pitää yllä sunnimoskeijaa Helsingin Kalliossa. Kallion moskeijassa lapsista kasvatetaan pakistanilaisia ja puhekielenä on urdu. Jäseniä on runsaat 300. 
* Helsingin Muslimit ry on perustettu vuonna 2006, ja sen pääkieli on suomi. Yhdyskunnalla oli 154 jäsentä vuonna 2019. Yhdistys edustaa sunni-islamin hanbalilaista koulukuntaa ja on lähellä saudi-arabialaista wahhabismia ja salafismia. Yhdistyksen ylläpitämä moskeija toimii Malmilla. Se on saanut ”radikaalimoskeijan” maineen, koska Suomesta Syyriaan ja Irakiin Isisin riveihin lähteneissä on ollut paljon siellä käyneitä henkilöitä.

Useimmat moskeijat ovat monikielisiä, mutta suomen kieltä käytetään yhä enemmän. Uskonnollisissa toimituksissa kielenä on aina arabia. Euroopassa tehdyt tutkimukset viittaavat siihen, että aktiivisia osallistujia on muslimien vähemmistö. Moskeijoita on Suomessa useita kymmeniä. Sanan käyttö on vaihtelevaa, moskeijan sijaan voidaan puhua rukoushuoneesta. Suomessa ei ole suurta keskusmoskeijaa, Helsingin suurmoskeijahanke kaatui vuonna 2017.

Vuonna 2006 perustettiin silloisen vähemmistövaltuutetun toimiston ohjauksessa kattojärjestö Suomen islamilainen neuvosto, SINE. Viranomaisten tavoitteena oli luoda ulkomaisten esikuvien mukaisesti islamilaisten yhdyskuntien ja yhdistysten kattojärjestö, joka toimisi yhteistyöelimenä viranomaisten suuntaan. Šiiamuslimeja edustava Resalat erosi kuitenkin SINE:stä vuonna 2009. Tataarien Suomen Islam-seurakunta jättäytyi alusta lähtien SINE:n ulkopuolelle. Vuoden 2015 jälkeen SINE:n toiminta on hiipunut.

Vuonna 2020 perustettiin BuraQ-niminen yhdistys, jonka tavoitteena on tukea Suomessa asuvien muslimitaustaisten HLBTIQ-henkilöiden hyvinvointia sekä parantaa heidän asemaansa Suomen muslimiyhteisöjen sisällä.

Patentti- ja rekisterihallituksen Yhdistysnetti-palvelusta löytyi tammikuussa 2026 kaikkiaan 193 rekisteröityä yhdistystä hakusanalla ”islam*” tai ”muslim*”. Yhdistyksistä useimmat toimivat pääkaupunkiseudulla.

## Arvio muslimien lukumäärästä

Muslimien lukumäärä Suomessa oli vuonna 2006 noin 40&nbsp;000. Amerikkalainen Pew Research Center arvioi määräksi vuonna 2010 noin 60&nbsp;000. Vuonna 2015–2016 heitä oli Ylen arvion mukaan runsaat 70&nbsp;000. Vuonna 2022 suomalaisia muslimeja on arvioitu olevan noin 120&nbsp;000 perustuen Tilastokeskuksen ja Uskonnot Suomessa -hankkeen tietoihin. Vuonna 2022 Suomessa oli arviolta 120&nbsp;000 – 130&nbsp;000 muslimia tai muslimitaustaista henkilöä. 

Vuonna 2025 lukumääräksi Suomessa on arvioitu 140&nbsp;000, mikä on 2,5 prosenttia Suomen väkiluvusta. Paikoin osuudet ovat suurempia; Tilastokeskuksen mukaan Uudenmaan alakoululaisista 8,8 prosenttia ja yläkoululaisista 7,4 prosenttia opiskeli islamia vuonna 2024. 

Islamilaisiin yhdyskuntiin kuului Suomessa vuonna 2021 noin 21&nbsp;000 henkilöä. Islamiin on tiettävästi kääntynyt tuhansia suomalaisia. Vuonna 2006 Suomessa oli islamiin kääntyneitä 800–1000. Kääntymisen syynä on usein ollut avioliitto muslimimiehen kanssa. 

Muslimien lukumäärä kasvaa Suomessa ja muualla Euroopassa sekä maahanmuuton että väestönkasvun myötä. Tämä johtuu muslimiväestön korkeammasta hedelmällisyydestä kantaväestöön verrattuna. Suomessa musliminaiset saavat keskimäärin 3,1 lasta, kun Suomen kokonaishedelmällisyysluku on ollut alimmillaan 1,35 vuonna 2019. Ryhmien välinen ero on suurin Euroopassa. Pew-ajatuspaja arvioi vuonna 2017, että jos maahanmuutto jatkuu pitkän aikavälin trendejä vastaavalla tasolla, Suomen muslimiväestö olisi vuoteen 2050 mennessä kasvanut 720&nbsp;000 henkeen eli 11,4 prosenttiin. Siirtolaisinstituutin johtaja Tuomas Martikainen arvioi vuonna 2019 muslimien määrän kasvavan, mutta tarkkoja lukuja ei voi tietää. Maahanmuuttajaryhmillä syntyvyys tulee melko nopeasti lähemmäs kantaväestöä.

## Muslimien asema Suomessa

### Islam yhteiskunnassa

Islaminuskolla on  poliittinen ulottuvuus, koska siihen kuuluu ajatus Jumalan laista eli ''šariasta''. Šaria sisältää siviili- ja rikosoikeuden lisäksi myös esimerkiksi käyttäytymiseen ja pukeutumiseen liittyviä asioita. Jälkimmäiset ovat yksityisasioita, jotka eivät liity maalliseen lainsäädäntöön. Suomessa toimii lukuisia halal-lihaa myyviä kauppoja. Elintarvikevirasto julkaisi vuonna 1995 muslimien ruokailuoppaan, jossa luetellaan sikaperäisiä aineita sisältäviä elintarvikkeita ja lisäaineita. Yhteiskunnallisista kysymyksistä kritiikkiä ovat herättäneet ainakin musliminaisten huivin käyttäminen sekä ympärileikkaus. Keväällä 2024 Helsingissä heräsi ramadanin alkaessa julkinen keskustelu, kun Helsingin kaupunki viestitti osalle koulujen oppilaiden vanhemmista, että oppilaiden ei tulisi paastota uskonnollisten juhlien aikana koulupäivinä, sillä paasto voi häiritä koulutyötä. Osa opettajista kertoi tuolloin, että osa lapsista ryhtyy Ramadanin aikaan niin sanotusti uskontopoliiseiksi ja vahtivat paaston aikana muita oppilaita. Opettajat kertoivat *Helsingin Sanomille* lasten paaston näkyvän myös, levottomuutena, päänsärkynä, ärtyisyytenä ja väsymyksenä. Erään opettajan mukaan esimerkiksi: "yläkoulun oppilaista moni ei tule useina päivinä ollenkaan kouluun. Saman perheen alakoululaiset pikkusisaruksetkin saattavat paastota ja jäädä kotiin. Oppilaat ovat väsyneitä, päätä särkee, he eivät jaksa keskittyä tai opiskella". Vantaalainen opettaja totesi, että: "Periaatteessa minun pitäisi tehdä lastensuojeluilmoitus jokaisesta päivästä, jolloin lapset jäävät ilman ravintoa ja vettä. Muu luokka kärsii myös, työrauha on olematon". 

Suomalaiset ovat mieltäneet islamin usein vieraaksi ja suomalaisuudelle vastakkaiseksi ilmiöksi. Suomalaisten asenteet islamia kohtaan ovat olleet kyselytutkimuksissa kielteisiä. Mahdollisena selityksenä tälle on esitetty, että tiedotusvälineissä islam on ollut esillä ennen kaikkea väkivaltaisuuksien yhteydessä ja suomalaiset mieltävät sen kehittymättömäksi ja epädemokraattiseksi. Lisäksi suomalaiset suhtautuvat tutkimusten mukaan kielteisesti näkyvään uskonnonharjoitukseen, jota edustavat pukeutumiskäytännöt, rukoilu ja muut perinteet.

Vuonna 2019 Suomen eduskuntaan valittiin ensimmäinen shiiamuslimi, irakilaistaustainen Hussein Al-Taee (sd). Hän joutui mediahuomion kohteeksi juutalaisvastaisiksi väitetyistä kirjoituksistaan  sekä huostaanottoa koskevien väärien tietojen levittämisestä  eikä häntä valittu uudelleen.

Suomen evankelis-luterilainen kirkko on käynyt aktiivisesti vuoropuhelua muslimien kanssa.

### Islamin opetus kouluissa

Suomen koululaitoksessa on järjestetty muslimeille oman uskonnon opetusta 1990-luvulta alkaen. Oppilaitokset järjestävät tarvittaessa tiloja rukoilua varten. Islamin aineenopettajia koulutetaan Helsingin yliopiston teologisessa tiedekunnassa. Opetushallitus on tuottanut islamin uskonnon oppikirjasarjan perusopetukseen. Muslimioppilaat voivat valita oman uskonnon opetuksen sijasta myös elämänkatsomustiedon tai oman yhdyskunnan opetuksen. Islamia ei voi kirjoittaa ylioppilaskokeessa. Peruskoulujen toimintaa ohjaavat uskonnonvapauslaki, perusopetuslaki sekä opetussuunnitelma. Vuonna 2014 islamin uskontoon osallistui 1,73 prosenttia perusopetuksen oppilaista.

### Muslimien kokemukset

Euroopan unionin perusoikeusvirasto FRA  teki 2017 tutkimuksen EU-maissa asuvien muslimien syrjintäkokemuksista. Tutkimuksen mukaan muslimit olivat kohdanneet Suomessa keskimääräistä enemmän syrjintää ja häirintää.  Suomalaiset muslimit olivat silti voimakkaammin kiintyneitä asuinmaahansa kuin muslimit missään muussa EU-maassa.

FRA toisti tutkimuksensa vuonna 2021–2022. Tutkituista 13:sta EU-maasta muslimit kokivat eniten syrjintää Itävallassa, Saksassa ja Suomessa, missä 63 prosenttia muslimeista kertoi kokevansa syrjintää. Syrjinnän kokemuksiksi laskettiin uhkaavan käytöksen lisäksi myös esimerkiksi se, että ihmisten koettiin tuijottavan liian pitkään. Poliisiin muslimit luottivat kaikista tutkituista maista eniten Suomessa.

Teemu Pauha teki vuonna 2018 väitöskirjan nuorten muslimien kotoutumisesta Suomeen. Pauhan mukaan suomalaisuus ja islam koettiin jonkin verran ristiriitaisina. Se, määrittelikö nuori itsensä suomalaiseksi vai ei, saattoi muuttua tutkimushaastattelun aikana useasti. Monien nuorten mielestä on hienoa kuulua kahteen kulttuuriin. Monille suomalaisille musliminuorille kahdesta identiteetistä ensisijainen oli maailmanlaajuinen islam. Se määritti ne rajat, joiden puitteissa suomalaisuutta voitiin omaksua. Suomalaisuus saatettiin yhdistää alkoholijuomien käyttöön, rasismiiin tai kristinuskoon. Tutkitut kertoivat myös ulkopuolisuuden tunteesta. Suomelle oltiin kiitollisia, mutta ”suomalaisessa yhteiskunnassa tulee koko ajan vastaan muistutuksia siitä, että sinä et ole ihan täysin suomalainen”.

Muuttuvat auringon nousu- ja laskuajat kuten kaamos ja yötön yö koetaan toisinaan haasteellisiksi, kun rukoushetket on sidottu auringon nousuun ja laskuun. Tätä on järjestelty muun muassa käyttämällä Mekassa noudatettaviin ohjeisiin.

## Suomessa elävien muslimien uskonnollisuus

Lähes kaikki Suomen somalit ja enin osa turkkilaisista pitää uskontoa tärkeänä, kun taas suomalaisista näin kokee vain joka neljäs. Muslimimaahanmuuttajien uskonnollisuus ei Suomessa ole laskenut, vaan se on pysynyt korkealla tasolla tai jopa voimistunut.

## Uskosta luopuminen
Islamista eroamiseen suhtaudutaan Suomen muslimien keskuudessa vaihtelevasti. Uskontojen uhrien tuki ry:n toiminnanjohtaja Joni Valkila on todennut, että islamista eroaminen voi olla ”rankka paikka”. Hän näkeekin islaminuskosta irtaantumisessa yhtäläisyyksiä kristinuskosta eroamiseen ainakin joissakin tapauksissa.

Islamista luopuminen voi johtaa hyljeksintään, pelotteluun ja väkivallalla uhkailuun. Monelle perhe tai ystävät ovat suuttuneet, toiset teeskentelevät olevansa yhä uskossa. Salaa uskostaan luopunut naiskaksikko perusti vuonna 2015 Suomen ex-muslimit -blogin. Bloginpitäjien mielestä erityisesti somalien keskuudessa on yleistä tulkita islamia konservatiivisesti. Varsinkin naisten elämä on vahvasti valvottua pukeutumissääntöineen.

Somalitaustainen toimittaja ja muslimi Abdirahim “Husu” Hussein kuitenkin toteaa, että hän on asunut Suomessa 22 vuotta eikä tuona aikana ole nähnyt tai kuullut kenenkään muslimiyhteisössä sanovan, että uskonnosta irtautuviin suhtauduttaisiin huonosti. Yle uutiset haastatteli vuonna 2016 uskosta luopunutta Malikia. Osa ystävistä katkaisi välinsä Malikiin tämän ratkaisun jälkeen. Suomessa Malik on ollut avoimesti ex-muslimi eivätkä vapaamielisemmät muslimit ole ratkaisua tuominneet.  Sen sijaan Lähi-idässä asuville vanhemmilleen ja sukulaisilleen Malik ei aio koskaan kertoa asiasta, sillä paljastumisella voisi olla tuhoisat seuraukset.

Suomen Islamilaisen Yhdyskunnan imaami Anas Hajjarin mukaan uhkailu on islamissa kielletty ja islamin oppiin kuuluu, ettei ketään pakoteta uskomaan. Uskosta luopunut Malik kertoo, että " Kotimaassani kaikki tietävät, että jos luovut islamista, rangaistuksena siitä on sharia-lain mukaan kuolema. Jos käyn kotimaassani, esitän kunnon muslimia."

## Radikaali islam

18. elokuuta 2017 Turussa tapahtui ensimmäinen islamilainen terroriteko Suomessa. Tekijä oli marokkolainen Abderrahman Bouanane, joka oli saanut kielteisen turvapaikkapäätöksen. Kahdella keittiöveitsellä tehdyn hyökkäyksen uhreiksi joutui Turun kauppatorilla kymmenen henkilöä, joista kaksi kuoli. Merkit islamilaisesta radikalismista olivat Suomessa aikaisemmin vähäisiä. Vuosina 2012–2016 Suomesta matkusti yli 80 viranomaisten tunnistamaa vierastaistelijaa Syyriaan.

Suojelupoliisi oli vuonna 2021 huolestunut Suomessa todetusta ylisukupolvisesta radikalisoitumisesta, jota on havaittu jo kolmannessa polvessa. Supo pitää tärkeänä estää ääri-islamilaisia verkostoja vahvistumasta. Sisäministeriön tilannekatsauksen mukaan vuonna 2019 terrorismin torjunnan kohdehenkilöitä oli 390. Heistä valtaosa kannatti tai tuki toiminnallaan radikaali-islamistista terrorismia. Uhkakuvana on, että yksittäiset toimijat imevät vaikutteita ennen kaikkea internetistä ja ryhtyvät sitten tekoihin. Suomen vankiloissa on tapahtunut muun muassa muslimitaustaisten vankien tekemiä pahoinpitelyjä, joilla epäillään olleen uskonnollinen peruste. Lisäksi on havaittu, että ääri-islamiin liitettäviä terrori-iskuja on juhlittu vankiloissa.

## Joitakin islamilaisia järjestöjä Suomessa

Suomessa oli tammikuussa 2026 yhteensä 193 islamilaista rekisteröityä yhdistystä. Seuraavassa on lueteltu joitakin niistä.

* Espoon Islamilainen Yhdyskunta
* Helsingin Islam Seurakunta
* Hämeenlinnan Islam Keskus
* Islamic Heritage for Humanity and Enlightenment, Espoo
* Islamic lnformation and Research Center, Helsinki
* Islamic Multicultural Da’wah Center, Helsinki
* Islamilainen valistusyhdistys Al-Hamd ry, Lahti
* Jyväskylän islamilaisen kulttuurin yhdistys ry
* Kansainvälinen musliminaisten unioni ry
* Muslimikodin yhdyskunta
* Porin islamilainen kulttuuriyhdistys ry
* Savon Islamilainen Yhdyskunta, Kuopio
* Salon Islamilainen Yhdyskunta
* Suomen bosnialainen Islam yhdyskunta
* Suomen musliminaiset ry
* Suomen Somaliliitto ry
* Tariq Al-Hidaya Islamilainen yhdyskunta, Helsinki
* Turun Islamilainen Nuorten Yhdistys ry
* Turun islam keskus ry
* Vaasan Islamilainen Yhdyskunta

## Katso myös
* Islam Euroopassa
* Euroislam
* Luettelo Suomen islamilaisista yhteisöistä

## Lähteet
* 
* 
* Konttori, Johanna: Suomalainen islam eurooppalaisessa kontekstissa. Teoksessa 
* Pauha, Teemu & Bahmanpour, Abbas: Shiialaisuus Suomessa. Teoksessa 
* Pauha, Teemu & Onniselkä, Suaad & Bahmanpour, Abbas: Kaksi vuosisataa suomalaista islamia. Teoksessa 

### Viitteet

## Kirjallisuutta
* 
* 

## Aiheesta muualla

* Islam-opas. Suomalaisten muslimien kokoama sivusto.